**FOND ZA INOVACIJE CRNE GORE**

**objavljuje**

**JAVNI POZIV ZA UČEŠĆE U PROGRAMU ZA PODSTICANJE INOVACIJA U FUNKCIJI ENERGETSKE EFIKASNOSTI U INDUSTRIJI**

**I PREDMET JAVNOG POZIVA**

Predmet Javnog poziva je **dodjela grantova za podsticanje inovacija u funkciji energetske efikasnosti u industriji** mikro, malim i srednjim preduzećima u prerađivačkoj industriji-sektor C, a u skladu sa definicijom u Prilogu 1. Uredbe GBER (u daljem tekstu: MMSP), kako bi se podstaklo uvođenje inovativnih rješenja i novih tehnologija koje će dovesti do poboljšanja energetske efikasnosti i povećanja upotrebe dostupnih obnovljivih izvora energije od strane preduzeća, a što će doprinijeti daljem razvoju zelene ekonomije.

Ovaj Javni poziv postavlja okvire i uslove za dodjeljivanje grantova za podsticanje inovacija u funkciji energetske efikasnosti u industriji, zajedno sa sljedećim dokumentima: „Program za podsticanje inovacija u funkciji energetske efikasnosti u industriji“, „Prijavni obrazac-koncept projekta”, „Kompletna projektna prijava“, „Pravilnik o evaluacionom procesu“, „[Pravilnik o načinu sprovođenja postupka nabavki za neobveznike zakona o javnim nabavkama](https://fondzainovacije.me/wp-content/uploads/2022/09/Pravilnik-o-nacinu-sprovodjenja-postupaka-nabavki.pdf" \t "_blank)“. Dodjeljivanje sredstava iz predmetnog poziva regulisano je internim aktima Fonda.

**II CILJEVI PROGRAMA**

Glavni cilj **Programa** **za podsticanje inovacija u funkciji energetske efikasnosti u industriji** (u daljem tekstu: Program) je povećanje energetske efikasnosti i/ili povećana upotreba dostupnih obnovljivih izvora energije od strane MMSP u prerađivačkoj industriji uvođenjem inovativnih tehnologija.

Specifični ciljevi, odnosno ishodi/učincikoji se očekuju tri godine nakon završetka sprovođenja projekata su sljedeći**:**

1. Unapređenje poslovanja MMSP u prerađivačkoj industriji uvođenjem digitalnih rješenja, koja doprinose poboljšanom upravljanju energijom;
2. Poboljšano upravljanje energijom od strane MMSP u prerađivačkoj industriji; i
3. Jačanje kapaciteta osoblja MMSP u prerađivačkoj industriji za upravljanje energetskom efikasnošću i/ili u korišćenju obnovljivih/čistih izvora energije.

Rezultati koji se očekuju odmah nakon završetka sprovođenja projekata su sljedeći:

1. Uvođenje novih digitalnih rješenja u poslovanje MMSP u prerađivačkoj industriji koja doprinose poboljšanom upravljanju energijom;
2. Jačanje infrastrukture MMSP u prerađivačkoj industriji za unapređenje energetske efikasnosti ili upotrebu obnovljivih izvora energije;
3. Unapređenje specifičnih vještina zaposlenih u MMSP u prerađivačkoj industriji koje se odnose na upravljanje energijom i optimizaciju potrošnje energije; i
4. Povećanje uključenosti osoblja MMSP u prerađivačkoj industriji u aktivnosti povećanja energetske efikasnosti i/ili korišćenja obnovljivih/čistih izvora energije.

**III PRIHVATLJIVI PODNOSIOCI**

Pravo učešća u Programu imaju MMSP čija je pretežna djelatnost registrovana u sektoru prerađivačke industrije (sektor C, osim djelatnosti za koje je naznačeno da nijesu obuhvaćene, detaljnije u Programu) u Centralnom registru privrednih subjekata najkasnije do 31.12.2021. godine i koja:

* Posluju 100% u privatnom vlasništvu i imaju sjedište na teritoriji Crne Gore;
* Imaju pozitivan finansijski iskaz (Bilans uspjeha) za prethodnu finansijsku godinu[[1]](#footnote-2);
* Redovno izvršavaju obaveze plaćanja poreza i doprinosa na lična primanja, poreza na dobit pravnih lica i poreza na dodatu vrijednost, odnosno redovno izmiruju reprogramirane poreske obaveze, shodno Zakonu o reprogramu poreskih potraživanja („Službeni list Crne Gore", br. 145/21), Uredbi o uslovima za odlaganje naplate poreskih i neporeskih potraživanja („Službeni list Crne Gore" , br. 57/18), Uredbi o uslovima za odlaganje naplate dospjelih poreskih i neporeskih potraživanja („Službeni list Crne Gore", br. 027/20, 050/20) i Uredbi o uslovima za odlaganje naplate dospjelih poreskih i neporeskih potraživanja („Službeni list Crne Gore”, br. 015/21), zaključno sa prethodnim mjesecom u odnosu na mjesec predaje prijave, odnosno u skladu sa važećim poreskim propisima;
* U slučaju da privredno društvo i osnivači društva imaju učešće veće od 20% u vlasničkoj strukturi drugog privrednog subjekta (povezana lica u smislu Zakona o privrednim društvima („Službeni list Crne Gore", br. 065/20 i 146/21[[2]](#footnote-3))), ne mogu da se prijave oba privredna društva;
* U kaznenoj evidenciji ne postoje podaci o osuđivanosti pravnog lica i da se osnivač i/ili odgovorno lice u pravnom licu ne nalazi u kaznenoj evidenciji za prekršaje iz oblasti privrednog kriminala; i
* Nijesu u obavezi povraćaja nezakonito primljene državne pomoći[[3]](#footnote-4).

U smislu implementacije ovog programa, MMSP se svrstavaju u kategorije prema uslovima iz Regulative GBER[[4]](#footnote-5):

|  |  |  |  |  |  |
| --- | --- | --- | --- | --- | --- |
| Kategorija preduzeća | Broj zaposlenih | Godišnji prihod | ili | | Ukupna aktiva |
| **Srednje preduzeće** | < 250 | ≤ € 50 miliona | | ≤ € 43 miliona | |
| **Malo preduzeća** | < 50 | ≤ € 10 miliona | | ≤ € 10 miliona | |
| **Mikro preduzeće** | < 10 | ≤ € 2 miliona | | ≤ € 2 miliona | |

Podnosioci prijava prijavljuju se pojedinačno. Partnerske organizacije i partnerstvo bilo koje vrste nije prihvatljivo.

**IV IZNOS FINANSIRANJA**

Realizacija ovog pilot programa podržana je kroz nacionalni budžet Ministarstva ekonomskog razvoja i turizma u iznosu od **1.000.000,00 €.**

U skladu sa tačkom II Programa-Finansijski okvir za realizaciju Programa, naknadno omogućavanje pristupa dodatnim sredstvima stvorilo bi uslove za realizaciju druge faze ovog programa.

Najniži, odnosno najviši iznos bespovratnih sredstava koji se može dodijeliti pojedinom podnosiocu prijave i projektu iznosi:

* najniži iznos **80.000,00 EUR**;
* najviši iznos **200.000,00 EUR**.

Maksimalan intenzitet pomoći male vrijednosti (*de minimis* pomoć - detaljnije u Programu, tačka IX Programa-Vrsta i intenzitet državne pomoći/pomoći male vrijednosti) koji se dodjeljuje u okviru ovog Javnog poziva je do 80% prihvatljivih troškova.

**Preostali iznos sredstava za sufinansiranje projekta, Podnosilac prijave dužan je da obezbijedi iz sopstvenih izvora.**

Sufinansiranje može biti iz sopstvenih izvora ili obezbjeđenjem finansiranja na drugi način. Kao udio sopstvenog sufinansiranja, Podnosilac prijave ne može koristiti bespovratna sredstva iz javnih izvora, odnosno iz državnog budžeta i sredstava Evropske unije i drugih međunarodnih izvora finansiranja.

**V PRIHVATLJIVE AKTIVNOSTI PROJEKTA**

Sredstva opredijeljena Programom koriste se za pokrivanje dijela opravdanih troškova projekta, a koji mora uključivati realizaciju aktivnosti iz sve tri komponente:

1. Nabavku i ugradnju opreme kojom se doprinosi unapređenju energetske efikasnosti i/ili korišćenju obnovljivih/čistih izvora energije, a što uključuje:

* Tehničke sisteme kojima se obezbjeđuju uslovi toplotnog i svjetlosnog komfora u objektu, neophodni za proces proizvodnje (npr. sistemi grijanja/hlađenja, priprema tople vode, osvjetljenje), kao i energija potrebna za proces proizvodnje (postrojenja za komprimovani vazduh, postrojenja za proizvodnju toplotne/rashladne energije, postrojenja za proizvodnju električne energije[[5]](#footnote-6)) i/ili
* Proizvodne mašine, odnosno sredstva za proizvodnju i obradu, namijenjena za profesionalnu upotrebu i u skladu sa prirodom djelatnosti privrednog subjekta, neophodna za realizaciju procesa proizvodnje;

1. Implementaciju pametnih/digitalnih rješenja sa ciljem efikasnijeg korišćenja energije kroz unaprijeđeno upravljanje radom mašina u procesu proizvodnje i tehničkih sistema; i
2. Odgovarajuće jačanje kapaciteta stručnih lica u dijelu upravljanja energijom i optimizacijom potrošnje energije i/ili uvođenje standarda za upravljanje energijom EN ISO 50001.

**VI NEPRIHVATLJIVE AKTIVNOSTI PROJEKTA**

Sredstva opredjeljena programom ne mogu se koristiti za:

- nabavku polovne opreme;

- nabavku putničkih, teretnih i komercijalnih vozila;

- iznajmljivanje opreme, alata i materijala; i

- podizanje gotovine sa projektnog računa.

Neprihvatljive su i sve druge aktivnosti koje nijesu navedene u poglavlju V Prihvatljive aktivnosti projekta.

**VII PRIHVATLJIVI TROŠKOVI**

Sljedeće kategorije troškova mogu biti finansirane u okviru ovog poziva:

**a) Prihvatljivi direktni troškovi su:**

1. Troškovi plata osoblja(bruto 2) novozaposlenih koji će raditi na sprovođenju projekta i biti angažovani po osnovu ugovora o radu na puno radno vrijeme. Prihvatljiv trošak u Programu su bruto plate novozaposlenih stručnih lica kod Korisnika Programa koja se angažuju isključivo za rad na sprovođenju projekta i na poslovima upravljanja energijom.
2. Troškovi nabavke i ugradnje opreme i troškovi implementacije pametnih/digitalnih rješenja za potrebe realizacije projekta.
3. Troškovi adaptacije ili rekonstrukcije prostora u cilju obezbjeđenja odgovarajućih uslova za opremu nabavljenu u okviru projekta, npr. prostor proizvodnog pogona, tehnička prostorija za ugradnju novog sistema grijanja i dr. Troškovi adaptacije ili rekonstrukcije prostora ne mogu preći 30% ukupne vrijednosti projekta.
4. Troškovi konsultantskih usluga na pripremi tehničke dokumentacije neophodne za rekonstrukciju prostora u svrhu realizacije projekta, kao npr. izrada glavnog projekta, revizija projektne dokumentacije i nadzor.
5. Troškovi redovnog servisa i održavanja opreme nabavljene u sklopu realizacije projekta, u toku trajanja Programa, a koji nijesu obuhvaćeni garancijom.
6. Troškovi osposobljavanja zaposlenih lica kod Korisnika Programa na poslovima upravljanja energijom. Troškovi osposobljavanja mogu da uključuju troškove učešća zaposlenog lica na obukama (putovanja, dnevnice i kotizacija).
7. Porez na dodatnu vrijednost (PDV) samo ukoliko Korisnik Programa iz bilo kog razloga ne može zatražiti povraćaj PDV-a.

**b) Prihvatljivi indirektni troškovi** nastali direktno kao posljedica sprovođenja projekta kod podnosioca obračunavaju se po fiksnoj stopi do visine od 7% iznosa ukupne vrijednosti prihvatljivih direktnih troškova projekta (detaljnije u Programu, tačka XIII Prihvatljivi troškovi podnosioca prijave).

**VIII NEPRIHVATLJIVI TROŠKOVI**

Sljedeći troškovi neće se smatrati prihvatljivim:

* Troškovi nastali prije potpisivanja Ugovora o grantu;
* Dugovi i troškovi otplate duga;
* Naknade za gubitke, dugove ili potencijalne buduće obaveze;
* Porez na dodatu vrijednost (PDV) za koji je moguće zatražiti povraćaj;
* Troškovi koje je korisnik prijavio, a finansirani su u okviru druge akcije ili programa koji dobija bespovratna sredstva iz drugih javnih izvora finansiranja (nacionalni budžet, EU ili međunarodni izvori finansiranja);
* Troškovi kupovine zemljišta ili objekata i troškovi zakupa;
* Troškovi sudskih i vansudskih sporova;
* Gubici od razmjene valuta, naknade i kazne;
* Troškovi reprezentacije;
* Troškove reklamiranja;
* Troškovi osiguranja opreme nabavljene kroz projekat;
* Troškovi za otvaranje, zatvaranje i vođenje računa;
* Krediti trećim licima;
* Troškovi plaćanja zaostalih obaveza (kamata, naknada, troškova obrade kredita, rata za otplatu kredita, poreza, taksi i dr.);
* Ostali bankarski troškovi, komisiona plaćanja i slični troškovi koji se odnose na sprovođenje ugovora, plaćanje provizija;
* Nefinansijska ulaganja; i
* Svi drugi troškovi koji nijesu u kategoriji prihvatljivih troškova iz poglavlja VII Prihvatljivi troškovi.

**IX TRAJANJE PROJEKATA**

Period realizacije odabranih projekata je najmanje **6**, a najviše **24 mjeseca**.

**X SADRŽAJ PROJEKTNE PRIJAVE**

Potrebno je da projektna prijava sadrži sljedeću dokumentaciju:

1. Prijavni obrazac koji sadrži Izjavu podnosioca prijave o prihvatanju uslova Programa, Koncept projekta;
2. Izjavu o nepovratnosti PDV-a;
3. Bilanse stanja i uspjeha za prethodnu finansijsku godinu (2022. godinu) – zvanično predate Upravi prihoda i carina;
4. Uvjerenje Uprave prihoda i carina o redovnom izmirivanju poreza i doprinosa na lična primanja, poreza na dobit pravnih lica i poreza na dodatu vrijednost, ili reprogramu obaveza zaključno sa prethodnim mjesecom u odnosu na mjesec predaje prijave, odnosno u skladu sa važećim poreskim propisima;
5. Izjavu o povezanim licima;
6. Izjavu da u kaznenoj evidenciji Ministarstva pravde ne postoje podaci o osuđivanosti pravnog lica i da se osnivač i/ili odgovorno lice u pravnom licu ne nalazi u kaznenoj evidenciji za prekršaje iz oblasti privrednog kriminala[[6]](#footnote-7);

Dokumentaciju pod tačkama 1, 2 i 5 potrebno je dostaviti u obrascima propisanim od strane Fonda.

**XI PROCES EVALUACIJE I ODLUKA O FINANSIRANJU**

Sve projektne prijave moraju zadovoljiti administrativne kriterijume navedene u Programu. Administrativni kriterijumi se strogo primjenjuju i bilo koja projektna prijava koja ne ispunjava sve administrativne kriterijume navedene u Programu ne ulazi u dalji postupak.

Fond za inovacije Crne Gore (u daljem tekstu: Fond) svaku projektnu prijavu (koncept projekta) koja je zadovoljila adminstrativne kriterijume dostavlja Komisiji za evaluaciju projektnih prijava, koju čine 3 člana, a koju formira Fond. Zadatak Komisije je sprovođenje evaluacije prijava u dva kruga i dostavljanje prijedloga konačne rang liste projekata za sufinansiranje.

U prvom krugu evaluacije Komisija ocjenjuje dostavljene koncepte projekta prema utvrđenim kriterijuma izbora.

**Kriterijumi izbora koncepta za prvi krug evaluacije** su:

1. Konceptom su identifikovani problemi koje projekat rješava i opisani su očekivani efekti?
2. Konceptom projekta su prepoznate potrebe za jačanjem kapaciteta Podnosioca prijave u dijelu upravljanja energijom?

Komisija ocjenjuje pojedinačne aspekte koji su obuhvaćeni evaluacionim kriterijumima i svaki aspekt ocjenjuje na skali od pet brojeva, od 1 do 5, a na kraju se formira prosječna ocjena.

Koncepti projekata koji su u prvom krugu ocijenjeni ocjenom koja zadovoljava **minimalni prag za dalje razmatranje (3,50)** uzimaju se u obzir u daljem postupku.

Na osnovu sprovedenog prvog kruga evaluacije, Fond priprema Rang listu potencijalnih korisnika Programa.

Fond će obezbijediti izradu studija opravdanosti za projekte podnosilaca prijava koji zadovoljavaju minimalni prag. Za izradu navedenih studija biće angažovani nezavisni Tehnički konsultanti.

Na osnovu pripremljenih studija opravdanosti, najbolje rangirani podnosioci prijava pripremaju kompletne projektne prijave i dostavljaju ih Fondu, koji ih prosleđuje Komisiji. Komisija vrši evaluaciju i predlaže projekte koji će biti podržani u okviru Programa, a na osnovu utvrđenih kriterijuma izbora (za drugi krug evaluacije).

**Kriterijumi izbora za drugi krug evaluacije kompletne projektne prijave su:**

1. Da li je predloženo tehničko rješenje sveobuhvatno i izvodljivo?
2. Da li su ispunjeni svi uslovi za uspješnu realizaciju projekta u predviđenim rokovima?
3. Da li korisnik programa ima jasan plan za jačanje kapaciteta stručnih lica u dijelu upravljanja energijom?
4. Koliko je očekivano smanjenje potrošnje energije/troškova za energiju kao rezultat realizovane investicije?
5. Koliki je stepen inovativnosti primijenjene tehnologije u odnosu na tehnologije dostupne na tržištu?

U drugom krugu evaluacije ocjenjuju se pojedinačni aspekti kompletne projektne prijave (koja uključuje nalaze studije opravdanosti), koji su obuhvaćeni evaluacionim kriterijumima i svaki kriterijum se ocjenjuje na skali od pet brojeva, od 1 do 5. Na kraju se formira prosječna ocjena.

Da bi projektni prijedlog bio sufinansiran, mora imati **konačnu ocjenu najmanje 3,50.**

Na osnovu konačne ocjene svih projektnih prijedloga, formira se konačna rang lista. Od strane Fonda će biti kontaktirani podnosioci prijava po redosljedu sa rang liste i u skladu sa raspoloživim budžetom, nakon čega se usaglašavaju dinamički uslovi sprovođenja projekta. Pregovori se mogu odnositi na finansijski, pravni i/ili sadržajni dio projektnih prijedloga, uvažavajući stav i komentare Komisije.

Nakon završenih pregovora, dostavljaju se Odluke o prihvatanju ili odbijanju projekata. Sve odluke Fonda su konačne, te se ne mogu naknadno ispravljati, osim u slučaju administrativne greške.

Fond će obavijestiti sve podnosioce Javnog poziva o ishodu podnešene prijave. Spisak projekata izabranih za sufinansiranje biće objavljen na sajtu Fonda.

**XII ETIČKA PITANJA**

U procesu pripreme projektne prijave, Podnosilac prijave je dužan da poštuje etička načela i pravila.

Ukoliko projektna prijava podrazumijeva etičko pitanje, Podnosilac prijave je dužan da dostavi saglasnost Etičkog odbora (ako je primjenjivo) i/ili pruži drugi relevantan dokaz o rješavanju etičkog pitanja.

**XIII ROK ZA PRIJAVE**

Prijave na Javni poziv se dostavljaju putem portala Fonda od dana **22.09.2023. godine**, pa najkasnije do dana **31.10.2023. godine, do 15 časova.**

**XIV NAČIN PODNOŠENJA PRIJAVE**

Da bi se prijavio na Javni poziv, Podnosilac prijave prvo mora da se registruje na portal Fonda putem linka [www.programifonda.me](http://www.programifonda.me). Zahtjev za registraciju naloga se automatski odobrava, nakon čega Podnosilac prijave dobija potrebne akreditive putem maila. Nakon registracije, Podnosilac prijave može podnijeti svoju Prijavu direktno na portalu.

Prijavom projektnog prijedloga podnosioci prihvataju, na zahtjev Fonda, pružanje osnovnih informacija i dopuna, a koje će se koristiti u svrhu evaluacije učinka ovog programa.

Program za podsticanje inovacija u funkciji energetske efikasnosti u industriji, zajedno sa ostalim dokumentima koji regulišu ovaj javni poziv, dostupan je na web stranici Fonda.

**KONTAKT**

E-mail: [efikasnost@fondzainovacije.me](mailto:en.efikasnost@fondzainovacije.me)

Tel: 020 653 891

1. Imaju predate zvanične finansijske iskaze za 2022. godinu, u zakonski predviđenom roku ili im je Rješenjem Uprave prihoda i carina odobren produžetak roka za predaju finansijskih iskaza. [↑](#footnote-ref-2)
2. Zakon o privrednim društvima ("Službeni list Crne Gore", broj 65/20, i 146/21, član 32) [↑](#footnote-ref-3)
3. Izjavu da Podnosilac prijave nije u obavezi povraćaja nezakonito primljene državne pomoći, podnosilac prijave dostavlja ukoliko dođe u fazu pregovora, a prije potpisivanja Ugovora o grantu sa Fondom. [↑](#footnote-ref-4)
4. Prilog I. Član 2, Uredbe Komisije (EU) br. 651/2014 оd 17. juna 2014. o ocjenjivanju određenih kategorija pomoći usklađenim sa unutrašnjim tržištem u primjeni članova 107. i 108. Ugovora (https://eur-lex.europa.eu/legal-content/HR/TXT/PDF/?uri=CELEX:32014R0651&from=EN) [↑](#footnote-ref-5)
5. Napomena: Kroz ovaj program se ne može finansirati ugradnja fotonaponskih sistema za proizvodnju električne energije kao posebna mjera, već samo u kombinaciji sa ostalim komponentama. [↑](#footnote-ref-6)
6. Uvjerenje Ministarstva pravde da u kaznenoj evidenciji ne postoje podaci o osuđivanosti pravnog lica i da se osnivač i/ili odgovorno lice u pravnom licu ne nalazi u kaznenoj evidenciji za prekršaje iz oblasti privrednog kriminala, Podnosilac prijave dostavlja ukoliko dođe u fazu pregovora, a prije potpisivanja Ugovora o grantu sa Fondom. [↑](#footnote-ref-7)